'Ons is nie kwaad' – Callie Wannenburg | Maroela Media
'Ons is nie kwaad' – Callie Wannenburg
Evette en Pedrie Wannenburg. (Foto: Facebook)
Die familie van die voormalige Springbokrugbyspeler Pedrie Wannenburg koester nie kwade gevoelens teenoor die 16-jarige wat vermoedelik agter die stuur van die motor was wat Pedrie se lewe die afgelope naweek geëis het nie.
Inteendeel, Callie Wannenburg, Pedrie se broer, sê hy hoop dat hierdie noodlottige ongeluk as 'n waarskuwing vir talle jong bestuurders sal dien.
"Ek voel jammer vir die kind. Hy het 'n verkeerde besluit geneem en nou gaan hy vir die res van sy lewe met daardie gevolge moet sit," sê hy.
Maroela Media het vroeër berig dat Pedrie, sy vrou, Evette, en hul twee jong kinders in 'n motorongeluk in die Amerikaanse deelstaat Texas betrokke was.
Pedrie en sy agtjarige seun, Francois, is na 'n hospitaal toe gevlieg, maar Pedrie is kort ná hul aankoms dood verklaar. Francois is in die hospitaal opgeneem met ernstige beserings, maar Evette en die egpaar se tienjarige dogter, Isabel, het relatief ongedeerd van die ongeluk afgekom.
Die tiener wat in die motorongeluk betrokke was, is intussen van strafbare manslag aangekla.
Volgens Callie, wat Woensdag saam met sy vrou Amerika toe vlieg, is hulle Saterdag in die vroeë oggendure van die ongeluk in kennis gestel.
"Evette het laat weet dat hulle in 'n ongeluk was en op pad hospitaal toe is. Ons het toe net geweet dat Pedrie nog nie sy bewussyn herwin het nie."
Byna twee ure later het die gevreesde oproep gekom dat Pedrie dood is.
"Niks kan jou gereed maak vir die nuus dat jou broer dood is nie," sê Callie.
"Ons het gesien hoe lyk die wrak en ons het die ergste gedink, maar dit was steeds nie maklik om te hoor nie."
Callie moes die oggend die hartseernuus aan sy ouers meedeel.
Ten spyte van die skielike en voortydige dood van hul geliefde broer en seun, meen Callie dat dit 'n hartseer ongeluk was wat nie in een van hulle se beheer was nie.
"Dit was 'n ongeluk wat ook kan dien as 'n leerskool vir kinders," sê hy.
"Ek het ná die ongeluk selfs met my eie kinders gesit en verduidelik hoe elke besluit sekere gevolge inhou. Hierdie kind het die verkeerde besluit gemaak en ek kry hom jammer vir die pad wat hy vorentoe gaan moet stap."
Gesin sterk aan
Francois herstel reeds goed, nadat hy die naweek met behulp van 'n fisioterapeut kon opstaan. Hy het sy rug tydens die ongeluk beseer.
"Daar is groot wonderwerke [met Francois se herstel] verrig en ons is so dankbaar dat hy dit gaan oorleef," sê Callie.
Die nuus dat Francois verbeter, het volgens Callie ook Evette se gemoed gelig.
"Dit gaan goed met hulle onder die omstandighede. Ek kan in Evette se stem hoor dat dit bietjie beter gaan omdat dit beter gaan met Francois – dit gee haar weer nuwe krag."
Callie meen dat die realiteit nog nie vir almal ingeskop het nie, maar dat hulle nietemin dankbaar is dat hulle die geleentheid het om Pedrie se gesin in hierdie tyd by te staan.
Callie en sy vrou kon vinnig 'n vlug na Amerika bespreek aangesien hul visums nog geldig is van 'n besoek 'n paar jaar gelede. Pedrie se ouers en sy suster sal na verwagting binnekort ook by die familie in Amerika aansluit.
Bystand in oorvloed
Pedrie Wannenburg. (Foto: Facebook)
Vriende, bure en kollegas van die Wannenburg-gesin het intussen ingespring om die laste van die afgelope paar dae te help dra.
Evette se buurvrou, Ericka Braun, het reeds 'n fondsinsamelingsblad vir die gesin geskep om die onbeplande uitgawes van die ongeluk te dek, en die hospitaal waar Francois opgeneem is, het ook kamers by 'n naburige hotel bespreek sodat Pedrie se familie naby aan Francois kan wees terwyl hy herstel.
"Die ondersteuning aan daardie kant is net fantasies en dit help soveel om genesing te bring," sê Callie. "Ons wil ook net dankie sê vir almal se bystand en elke boodskap wat ons aan hierdie kant ontvang het."
Hoewel dit nog nie besluit is wanneer Pedrie ter ruste gelê gaan word nie, beplan die familie om 'n gedenkdiens vir hom in Amerika én Suid-Afrika te hou.
Die klub waar Pedrie 'n afrigter was, het reeds 'n gedenkdiens vir hom gehou en meer as 200 mense het dié geleentheid bygewoon.
Callie hoop dat Francois eers uit die hospitaal ontslaan word voordat 'n gedenkdiens vir Pedrie gehou word.
Pedrie se hart vir altyd onthou
"Daar is nie woorde om Pedrie te beskryf nie. Hy het hierdie wonderlike omgee hart gehad wat altyd meer besorg was oor ander as homself," sê Callie.
'n Familievriend van Pedrie het hom vroeër as 'n gentle giant beskryf en Callie meen hierdie beskrywing is uiters gepas.
"Die beste eienskap wat hy gehad het, is dat hy baie meer omgegee het vir ander mense as vir homself. Hy het altyd geluister en die beste hart gehad.
"Dit is tough dat ek hom nou nie meer kan bel nie."
Pedrie en sy gesin het in Oktober verlede jaar sy familie kom besoek nadat 'n geliefde oorlede is. Hierdie besoek, sê Callie, sal hy nou net nog meer koester.
"Te midde van die hartseer, was daar soveel geluk."
In die nuus Pedrie Wannenburg
Nóg vrae oor kommentaarproses vir gesondheidsregulasies
Sitrusplase loop deur oor 'gek' looneise
Medelye aan die famillie en vriende.
Pedrie is opslag dood, hy het nie gesterf by die hospitaal nie? Wat is nou die waarheid?
Ek wil nou nie skinder of kwaadpraat nie. Maar so vergewensgesind is ek nie. En niemand wat n geliefde verloor aan die hand van iemand anders, sal wees nie. Of eintlik. Geen mens wat so n geliefde verloor het nie
Jy moet ingeteken wees om te stem16-7Jy moet ingeteken wees om te stem
Dit is bitter hartseer en so onnodig gewees. My innige simpatie met die familie.
Stem saam met Sarie. Kinders het vrypas om te doen wat hulle wil want hulle het regte. Nou is hierdie kind 'n krimineel en het hy 'n pragtige gesin verwoes. Callie, my innige meegevoel maar julle het die reg om kwaad te wees , jy is 'n beter mens as ek. Indien dit net 'n ongeluk was sou ek saamgestem het maar hy het weggejaag wat reeds daarop aandui dat hy geen respek vir die gereg het nie.